Novotný, Viliam, poslanec NR SR (2010-12-08):
Ďakujem pekne za slovo. Vážený pán podpredseda, vážený pán minister, dovoľte mi, aby som sa vyjadril k predloženému vládnemu návrhu zákona 581 o zdravotných poisťovniach. Vyjadrím sa len k niektorým momentom, ktoré si myslím, že stoja za povšimnutie v novele tohto zákona, a možno aj zhodnotím, ako sa viedla diskusia na výbore pre zdravotníctvo k týmto bodom. Vzhľadom k tomu, že som politické stanovisko v mene SDKÚ – DS zaujal k tomuto vládnemu návrhu zákona už v prvom čítaní, nebudem ho, samozrejme, logicky opakovať. Keď dovolíte, zastavil by som sa pri doplatkoch na lieky, ktoré sa snaží novela tohto vládneho návrhu zákona limitovať. Chcem povedať, že vo volebnom programe KDH aj SDKÚ – DS sa sľubovalo zavedenie maximálneho limitu na spoluúčasť pre pacientov, samozrejme, každá z týchto strán to sľubovala svojím spôsobom. SDKÚ navrhovala maximálnu hranicu na doplatky 10 eur mesačne, ani o cent viac. Podobný poslanecký návrh zákona som predkladal spolu s mojím kolegom pánom poslancom Markovičom aj do Národnej rady Slovenskej republiky, ktorí kolegovia ste tu boli v minulom funkčnom období, tak sa na to pamätáte. Chcem povedať, že to riešenie, ktoré je teraz navrhnuté vo vládnom návrhu zákona nie je snáď tak široké, ale určite je to dobré riešenie aj preto, lebo ako politické strany, ktoré tvoria túto vládnu koalíciu, tak aj vláda vo svojom programovom vyhlásení vlády sľúbili voličom zlepšiť finančnú ochranu pacientov v zdravotníctve. Treba povedať, že považujem to za pomerne vážny záväzok a považujem to aj za pomerne významný krok, ktorý sa ministerstvo zdravotníctva odhodlalo urobiť, zaviesť limit na doplatky vo výške 30 eur, resp. 45 eur štvrťročne pre zdravotne ťažko postihnutých, resp. pre dôchodcov, považujem za dobrý krok, pretože naozaj občania sa veľmi často sťažujú na výšku doplatkov za lieky, či už predpísané na recept, alebo kupované v hotovosti. Tieto doplatky mnohokrát prekročili už únosnú mieru a pre mnohé predovšetkým sociálne slabšie skupiny môžu znamenať zhoršenie ich prístupu k zdravotnej starostlivosti. Nejdem vás tu teraz zabávať číslami, ktoré som hovoril v prvom čítaní, ale myslím si, že práve toto opatrenie, teda priemerne tých 10 eur mesačne pre ZŤP a 15 eur pre dôchodcov ako horná hranica za doplatky na lieky predpísané na recept by mohla chrániť tie najslabšie a najcitlivejšie skupiny. Chcem povedať, že cieľom tejto koalície je znížiť doplatky za lieky na minimum a maximálne šetriť výdavky na lieky z verejného zdravotného poistenia. Pristavím sa aj pri vystúpení pani poslankyne Sabolovej, ktorá vyňala bod 48 zo spoločnej správy na samostatné hlasovanie a pokúsim sa jej možno odpovedať niektorými argumentmi, ak teda ma počúva a je záujem diskutovať na túto tému. Chcem povedať, že podanie tohto pozmeňujúceho návrhu vo výbore pre zdravotníctvo úzko súvisí s predkladaným vládnym návrhom zákona, pretože práve v tomto vládnom návrhu zákona chceme chrániť občanov pred vysokými doplatkami za lieky. Tento návrh zákona prináša maximálnu hranicu na doplatky vo výške 30, resp. 45 eur kvartálne. Preto si myslím, že pozmeňovací návrh, ktorý umožní dať zľavu na cene lieku v lekárni pre pacienta, ktorá sa rozdelí medzi pacienta a zdravotnú poisťovňu v rovnakom pomere, v akom pomere je delená úhrada ceny tohto lieku zo strany pacienta v zdravotnej poisťovni, je krok, ktorý s tým logicky úzko súvisí. Myslím si, že nejedná sa v žiadnom prípade o nepriamu novelu zákona, keďže zákon o lieku je otvorený v rámci novely zákona 581/2004, treba si to pozrieť, naozaj je otvorený zákon o lieku a meníme tam niektoré ustanovenia, čiže logicky nebolo potrebné otvárať tento zákon, iba podať tento pozmeňovací návrh. Čo sú teda zámery, ktoré by mali chrániť pacientov pred vysokými doplatkami v zdravotníctve? Prvý krok, na ktorý sa chystá ministerstvo zdravotníctva je referencovanie cien, kde by mali firmy platiť resp. navrhovať druhú najnižšiu cenu v Európe. Cieľom toho je, aby firmy predávali lieky na Slovensku lacnejšie. Lebo logicky, keď ich budú predávať lacnejšie, ušetríme prostriedky vo verejnom zdravotnom poistení a budeme môcť dať nižšie doplatky za tieto lieky. Druhým logickým krokom, v ktorom chceme chrániť pacientov, aby doplácali menej, je práve ochranný limit na spoluúčasť vo výške 10, resp. 15 eur mesačne, alebo keď chcete 30 a 45 eur kvartálne. A pre mňa logicky prichádza do toho aj návrh na to, aby lekáreň mohla, a znovu len podotýkam, mohla, dobrovoľne mohla dať zľavu z ceny lieku, ktorá sa rozdelí medzi pacienta a zdravotnú poisťovňu v rovnakom pomere, aký pomer je na úhrade za cenu tohto lieku. Áno, tento pozmeňovací návrh, o ktorom hovorila aj pani poslankyňa Sabolová pod bodom 48 zavádza a legalizuje vernostný systém. Chcem možno trošku diskutovať o tom, čo predložila pani poslankyňa Sabolová, resp. čo povedala v rozprave, bolo to stanovisko Slovenskej lekárnickej komory, ktoré je legitímnym stanoviskom každého záujmového odborového alebo profesijného združenia, ktoré môže, samozrejme, komunikovať a možno aj dobre, že odznelo tu v rozprave, chcem ale povedať, že pozmeňovací návrh, ktorý umožňuje lekárni dať zľavu z ceny vôbec, ale vôbec nezavádza nekalú súťaž. Aká nekalá súťaž? V čom je nekalá súťaž? Uznávam, na výbore sme dvakrát diskutovali o tomto pozmeňovacom návrhu. Môj prvý návrh bol, aby bola zľava len pre pacienta. Áno, chcel som, aby keď sa lekáreň rozhodne dať zľavu, tak táto zľava sa premietla do nižšieho doplatku, lebo cieľom tejto vlády z programového vyhlásenia je chrániť pacientov pred vysokými doplatkami, zabezpečiť finančnú ochranu pacienta v zdravotníctve, pretože doplatky sú naozaj vysoké, pretože na doplatky sa nám sťažujú všetci starší ľudia, ľudia, ktorí užívajú veľa liekov. Stačí zájsť do prvého domova dôchodcov alebo klubu dôchodcov a opýtajte sa ich, čo ich trápi v zdravotníctve. Viete čo? Že veľa doplácajú za lieky. Aký je problém v tom, aby lekáreň mohla dať zľavu? Nemusí, mohla dať zľavu. Čiže ja som uznal argument, ktorý povedal, nie je tu Štefan Zelník, aj na výbore, ak tá zľava bude len pre pacienta, môže sa stať, že niektorá lekáreň by chcela nekalo súťažiť tým, že zdampinguje ceny a teraz dá eurovú zľavu na každej krabičke, a to by mohlo znamenať, že odláka druhej lekárni pacientov. Priatelia, ale toto sa tu nedeje v tomto pozmeňovacom návrhu. Ešte raz. Zľava sa rozdelí medzi zdravotnú poisťovňu a pacienta v rovnakom pomere. Čiže, keď zo 100-korunového lieku dá 5 % zľavu lekáreň, 80 korún je úhrada zdravotnej poisťovni a 20 korún je úhrada pacienta, tak zľava pre pacienta bude 1 slovenská koruna. To mi chce niekto povedať, že pre jednu slovenskú korunu nepôjdete cez celé mesto do inej lekárne? To je nekalá súťaž? Dokonca by som povedal, že takto postavený systém by ani nemal veľký zmysel, nebyť práve vernostného systému, ktorý navrhujeme takisto zaviesť. O čo ide vo vernostnom systéme? Ide o to, že tieto zľavy sa vám môžu formou bonusu započítavať na väčšiu zľavu v budúcnosti. Budete mať vernostnú kartičku a započítavajú sa vám tieto zľavy do väčšej zľavy v budúcnosti. Priatelia, a teraz sa môžeme tváriť, že toto tu neexistuje v tejto krajine. Ale ono to tu existuje. Môžeme sa 4 roky tváriť, pán minister sa môže tváriť, že neexistujú siete lekární a neexistuje vernostný systém. Tak, ako sme sa tvárili za ministra Zajaca, za ministra Valentoviča, za ministra Rašiho. Lenže siete, lekárne existujú a existujú vernostné systémy. Jedine čo chce tento pozmeňovací návrh, urobiť s tým poriadok. Zaviesť jasné pravidlá, legalizovať ich a za jasných pravidiel poskytovať pacientom zľavu, pozor, takže musíte poskytnúť zľavu aj zdravotnej poisťovni, aby to bolo pod absolútnou kontrolou. Zdravotná poisťovňa bude presne v zmluve medzi zdravotnou poisťovňou a lekárňou vedieť o akú zľavu sa jedná, koľko zľavy dostane zdravotná poisťovňa. A ja sa pýtam, že v roku, keď je medziročný nárast disponibilných zdrojov zdravotných poisťovní 32 mil. eur, bohužiaľ, len tak málo na budúci rok, či nechceme šetriť zdroje verejného zdravotného poistenia, ktoré sa môžu použiť na liečbu pacientov radšej? Či nechceme aj takýmto spôsobom, pretože od firiem chceme, od firiem chceme, aby dali druhú najnižšiu cenu v Európe. Od zdravotných poisťovní chceme, aby keď pacient prekročí doplatky nad ochranný limit, vracali pacientovi peniaze. Bude to 5 až 7 mil. eur z rozpočtov zdravotných poisťovní. A lekárne, ktoré chcú dať zľavu, tak im to zákonom zakážeme, pretože, priatelia, nie je pravda, že lekárne nechcú dávať zľavu, ale chcú. Polovica chce, polovica nevie či chce, resp. špekuluje, pretože ako som počul aj vo vystúpení pani poslankyne Sabolovej, ony v princípe nie sú proti vernostnému systému, len chcú o ňom diskutovať. No, len podľa mňa, pre pacienta pol roka ďalšej diskusie, ako zákon o lieku, logicky neprináša zatiaľ žiadne bonusové body okrem toho, že sa bude diskutovať. Toľko myslím k tomuto pozmeňovaciemu, mám tu napísané viacej poznámok, ale nejdem vás tým zabávať, ja si myslím, že tento pozmeňovací návrh je logický, je v súlade s predkladanou novelou a má viesť k tomu, aby sme šetrili peňaženku pacienta, má viesť k tomu, aby lekáreň mohla poskytnúť zľavu a do určitej miery pomáha aj šetriť zdroje vo verejnom zdravotnom poistení. Posledná poznámka je, že tento pozmeňovací návrh naďalej zakazuje to, čo sme zakázali už spomínaným pozmeňovacím návrhom pána poslanca Zelníka, aby nemohla lekáreň dávať zľavu v hotovosti, resp. aby nemohla dávať nejaký naturálny rabat. Čiže žiadne to, čo sme kritizovali, že prídite si k nám vymeniť recept a my vám dáme 66 centov. Nie vy nám, my vám dáme 66 centov keš. Respektíve doneste 100 receptov a dostanete rýchlovarnú kanvicu. Žiadne takéto súťaže tu nebudú. Hovoríme o legálnom vernostnom systéme za jasných pravidiel, zadefinovaný zákonom a dohodnutých v zmluve medzi zdravotnou poisťovňou a lekárňou. Toľko snáď k doplatkom. Chcel by som sa ešte krátko pristaviť pri akciových spoločnostiach, ktoré tu boli diskutované zo strany niektorých rečníkov a ktoré som si pripravil teda aj ja do diskusie. Chcem len povedať, že som pomerne rád, že sa nám podarilo na výbore pre zdravotníctvo aj v koalícii dohodnúť určitý kompromis, čo sa týka termínu transformácie, máte to vyjadrené v spoločnej správe, týka sa toho, že štátne nemocnice v zriaďovateľskej pôsobnosti ministerstva zdravotníctva sa musia transformovať do 31. 12. budúceho roku, nemocnice štátne v zriaďovateľskej pôsobnosti ministerstva vnútra a ministerstva obrany do 30. júna 2012 s tým, že v odôvodnených prípadoch je tam ešte rezerva 6 mesiacov, kedy sa dá ten termín posunúť. Chcem povedať, že argumenty, ktoré tu odzneli zo strany opozície, že to nebude fungovať, pretože nemocnice budú v strate, a že nemôžeme transformovať nemocnice v strate, beriem ako argumenty, ktoré sú pravdivé, len treba naozaj povedať, že nemocnice získavajú priestor na to, aby sa okrem transformácie pokúsili dostať do vyrovnaného rozpočtu. Myslím si, že všetci, ktorí sme vo vládnej koalícii, si uvedomujeme, že nemocnicu možno transformovať na akciovú spoločnosť vtedy, keď dokáže udržať svoje hospodárenie vo vyrovnanom rozpočte, pretože jej nové straty pre ňu znamenajú existenčný problém. Druhá moja poznámka je, že až vtedy budú môcť, samozrejme, sa tieto nemocnice transformovať na akciové spoločnosti, keď budú oddlžené, keď ich staré dlhy prevezme niekto a predpokladám, že ten niekto bude štát. Uvedomme si, že k 31. decembru 2009 hospodárili štátne zdravotnícke zariadenia s dlhom 3,5 mld. Sk, presne 115,5 mil. eur, a to ešte treba povedať, že na konci roka 2009 dostali návratnú finančnú výpomoc, presne 12 štátnych nemocníc vo výške 114 mil. eur. Čiže naozaj ten dlh v tých štátnych nemocniciach je obrovský, lebo návratná finančná výpomoc sa síce opticky znížila, ale o 2 roky je splatná a tie nemocnice ju budú musieť akýmsi spôsobom splácať, resp. sa s tým bude musieť vysporiadať štát. Na podporu transformácie nemocníc na akciové spoločnosti by som rád odcitoval jedného z našich kolegov, ak dovolíte: „Dôvodom zmeny je skvalitnenie a zefektívnenie poskytovania zdravotnej starostlivosti a služieb. Po zmene právnej formy bude nemocnica vystavená trhovému prostrediu, ktoré vytvorí tlak na jej efektívne fungovanie a hospodárenie. To má priniesť zvýšenú kvalitu v poskytovaní služieb a zabezpečiť jej transparentnejšie hospodárenie. V prípade správne definovaného podnikateľského plánu bude akciová spoločnosť samofinancovať svoj ďalší rozvoj, čo eliminuje požiadavky na štátny rozpočet.“ S týmto citátom na 100 % súhlasím, chcem len podotknúť, že tento citát nepovedal nikto z SDKÚ, ani z KDH, povedal to pán kolega Robert Kaliňák, v tom čase minister vnútra, na základe týchto argumentov schválila vláda Roberta Fica dňa 26. januára 2009 návrh zmeny právnej formy príspevkovej organizácie a Nemocnicu s poliklinikou Ministerstva vnútra Slovenskej republiky na akciovú spoločnosť so 100 % majetkovou účasťou štátu. Podľa mňa je to celkom pekne vysvetlené, prečo je výhodné transformovať nemocnicu na akciovú spoločnosť. Posledný moment, ktorý je vyjadrený vo vládnom návrhu zákona je zverejňovanie zmlúv medzi zdravotnými poisťovňami a poskytovateľmi. Myslím si, že toto zverejňovanie zmlúv prispeje k verejnej kontrole zdrojov z verejného zdravotného poistenia. Som o tom presvedčený, že verejné zdroje majú byť pod verejnou kontrolou, avšak pod skutočnou verejnou kontrolou, nielen deklarovanou kontrolou. Viac o zverejňovaní zmlúv, myslím, nie je potrebné hovoriť, chcel by som len podať pozmeňovací návrh tak, ako podal pán poslanec Kalist pozmeňovací návrh k Občianskemu zákonníku, úplne logicky podávam podobný pozmeňujúci návrh aj k zákonu č. 581/2004 Z. z. Čítam pozmeňujúci návrh poslanca Národnej rady Viliama Novotného k vládnemu návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov: 1. V čl. I v bode 3 v § 6 ods. 4 písm. h) sa za slová „uzavretia takejto zmluvy“ vkladajú slová „alebo dodatkov k zmluvám“. Odôvodnenie: V záujme jednoznačnosti sa okrem uzatvorených zmlúv musia zverejňovať aj dodatky k zmluvám. 2. V čl. I bod 25 § 86h sa vypúšťa ods. 1. Doterajšie označovanie odsekov sa primerane prečísluje. Odôvodnenie: V záujme zachovania princípu zákazu retroaktivity je potrebné obmedziť časovú pôsobnosť novej právnej úpravy. Nepriama, resp. nepravá retroaktivita sa vzťahuje len na tie zmluvy, ktoré budú menené po 1. auguste 2011 a aj to len v rozsahu obsahu dodatkov uzatváraných po 1. auguste 2011. 3. V čl. VI sa za slová „1. júna 2011“ vkladá čiarka a slová „v čl. I tretieho bodu, ktorý nadobúda účinnosť 1. augusta 2011.“ Odôvodnenie: V nadväznosti na prerokovaný návrh zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony, je potrebné odložiť účinnosť predmetného ustanovenia. Krátko okomentujem tento pozmeňujúci návrh, myslím, že je pomerne jasné, zmluvy sa budú uverejňovať v zmysle Občianskeho zákonníka od 1. augusta budúceho roku, aby sa na to zdravotné poisťovne stihli pripraviť s tým, že sa budú uverejňovať len nové zmluvy a nové dodatky. O tom znie tento pozmeňovací návrh. Dámy a páni, poprosím vás o podporu tohto pozmeňovacieho návrhu. Ďakujem pekne.